Deskritt bħala bniedem li jfittex lin-nies u n-nies tfittxu . . . . Monsinjur Victor Grech irtira minn Direttur tal-Caritas wara 37 sena ta’ ħidma soċjali u ta’ karità. F’intervista maċ-ċentru tal-aħbarijiet, Monsinjur Grech stqarr li l-ħidma fil-qasam soċjali tal-Knisja hija mimlija sfidi iżda tatu ħafna sodisfazzjon. Monsinjur Grech waqqaf il-Caritas fi żmien meta ftit kienu jitkellmu dwar id-droga u l-problema kienet moħbija.  Qal li maż-żmien il-Caritas waqqfet aġenziji li jagħtu servizzi għall-vittmi tad-droga u l-użura; fetħet ħamest’idjar għar-riabilitazzjoni mid-droga; żviluppat programmi ta’ prevenzjoni fl-iskejjel; bniet volontarjat soċjali u ħolqot firxa kbira ta’ servizzi fil-parroċċi permezz tad-djakonija. Tat ukoll kontribut b’riċerka fuq temi soċjali bħad-droga, il-faqar u l-paga ġusta. Minkejja li l-isfidi f’dan ix-xogħol huma kbar jistqarr li kien hemm ħafna affarijeit li tawh komfort. “L-akbar ħaġa li ħassejt meta rajt mijiet ta’ żgħażagħ li reġgħu ħadu saħħithom mill-ġdid, meta rajt mijiet ta’ familji jerġgħu jitbissmu u rajthom magħqudin flimkien ma’ wliedhom. Naħseb li dak kien l-akbar kontribut li l-Caritas tat fis-soċjetà Maltija fost affarijiet oħra.  Għandi diversi esperjenzi imma l-aktar ħaġa li tolqotni hu meta jiġi xi ħadd għandi u jgħidli “Dun Victor, jien ġejt erba’ darbiet inħabbat il-bieb u dejjem sibtu miftuħ” Hawn Malta ma tantx għandek ċans li tħabbat fl-istess bieb erba’ darbiet u jiftħulek. Naħseb li dik hi esperjenza sabiħa li fix-xogħol tagħna żammejna qalbna dejjem miftuħa għall-ħtiġijiet ta’ ħaddieħor”, qal Mons. Grech. Monsinjur Victor Grech radd ħajr lil kull min ħadem viċin tiegħu u awgura lis-suċċessuri tiegħu fit-tkomplija ta’ din il-ħidma.  Bil-bagalja ta’ esperjenzi li għandu f’ħidma soċjali u ta’ karità, Monsinjur Grech wassal dan l-appell.   Nibżgħu għas-sabiħ li għandna. Dan hu pajjiż li Alla bierek b’ħafna ġid. L-akbar gid hu t-talent Malti u rridu nibżghu għalih u rridu naħdmu flimkien bħala tim.